‘क्रिसमस डे’ले धार्मिक सहिष्णुता अभिवृद्धि गर्न सघाउँछ : प्रदेश प्रमुख शर्मा
बागमती प्रदेश प्रमुख यादवचन्द्र शर्माले आज मनाइँदै गरिएको इसाई समुदायको महत्त्वपूर्ण पर्व क्रिसमसका अवसरमा शुभकामना व्यक्त गर्नुभएको छ ।
अनिल पराजुलीहेटौँडा, पुस ९ गते । बागमती प्रदेश प्रमुख यादवचन्द्र शर्माले आज मनाइँदै गरिएको इसाई समुदायको महत्त्वपूर्ण पर्व क्रिसमसका अवसरमा शुभकामना व्यक्त गर्नुभएको छ । प्रदेश प्रमुख शर्माले सोमबार शुभकामना सन्देश जारी गर्नुहुँदै स्वदेश तथा विदेशमा रहनुभएका सम्पूर्ण दाजुभाइ तथा दिदीबहिनीहरूमा सुख, शान्ति, समृद्धि, सुस्वास्थ्य, दीर्घायु एवम् उत्तरोत्तर प्रगतिको लागि शुभकामना व्यक्त गर्नुभएको हो ।उहाँले आफ्नो शुभकामनामा संवैधानिक व्यवस्था अनुसार धर्मनिरपेक्ष राज्य हाम्रो देश नेपाल बहुजातीय, बहुभाषिक, बहुधार्मिक र बहुसांस्कृतिक विविधताले भरिपूर्ण रहेको उल्लेख गर्नुभएको छ । विविधताबिच एकता कायम गरी आपसी भाइचारा र सहिष्णुता अभिवृद्धि गर्न हामीले मनाउने पर्वहरूले सघाउ पुर्‍याइरहेको पनि प्रमुख शर्माको सन्देशमा भनिएको छ ।‘‘हाम्रा धर्म, संस्कृति र चाडपर्वहरूको संरक्षण गर्दै धार्मिक–सांस्कृतिक स्वतन्त्रताको उपयोग गर्नु हाम्रो मौलिक अधिकार हो ।’’ प्रमुखले सन्देशमा भन्नुभएको छ, ‘‘क्रिसमस पर्वले हामी नेपालीबिच आपसी सद्भाव, सहिष्णुता र एकतालाई प्रबलीकरण गर्दै समग्र राष्ट्रको उत्थानमा सघाउ पुर्‍याउनेछ भन्नेमा म विश्वस्त छु ।’’